 NA MERCY KOSKEI MIILI ya maafisa wawili wa Mamlaka ya Utozaji Ushuru Nchini (KRA) waliosombwa pamoja na gari lao na mafuriko ya mvua ya El – Nino usiku wa kuamkia Jumamosi, Novemba 18, 2023 katika Kaunti ya Kwale imepatikana. Wawili hao walisombwa na maji katika daraja la Ramisi, Lunga Lunga Kwale walipokuwa wakitoka katika kituo cha mpakani cha KRA, wakielekea Mombasa walipokumbana na maafa. Aidha, oparesheni kuopoa miili hiyo imendeshwa na kikosi cha Kenya Coast Guard, ambapo imetolewa pamoja na mwili mwingine wa mhudumu wa bodaboda. Pamoja na gari walimokuwa la Serikali (GK), muundo wa Land Cruiser walisombwa na mafuriko ya mvua ya El – Nino mnamo Ijumaa, Novemba 17, 2023, inayoendelea kushuhudiwa maeneo mbalimbali nchini. Majina ya maafisa hao pia yametambulika. Kulingana na taarifa kutoka kwa Katibu wa Wizara ya Usalama wa Ndani na Mikakati ya Serikali, Dkt Raymond Omolo, wawili hao ni John Maina, ambaye alikuwa mwenyekiti wa kamati ya usimamizi wa bodi ya Lunga Lunga na mwenzake, David Nganga. Kupitia taarifa kwa vyombo vya habari, Katibu Omollo alisema kuwa gari hilo lilipatikana na kupelekwa katika Kituo cha polisi Cha Msambweni bila miili ya wawili hao. Aidha, lilitolewa mnamo Jumamosi, Novemba 18 kutoka Mto Ramisi. “Kwa niaba ya kamati ya Udhibiti na Uratibu wa Mipaka na kama mwenyekiti wake, tunaombea familia ya wafanyakazi wa KRA waliozama na marafiki wakati huu mgumu,” alisema. Kulingana na mashahidi, maafisa hao walishauriwa wasithubutu kuvuka mto Ramisi lakini wakakaidi na kuendelea na safari yao katika barabara ya Lunga Lunga –Ramisi.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  